AP Kerk vaar uit teen NG Kerk se gay-besluit | Maroela Media
Die Afrikaanse Protestantse Kerk (APK) het Vrydag sy ongelukkigheid uitgespreek oor die Nederduitse Gereformeerde Kerk (NGK) se algemene sinodale besluit rakende selfdegeslagverhoudings en selfdegeslagverbintenis in die kerk.
Luidens 'n verklaring uitgereik deur die sentrale kerkekommissie voel die APK sterk dat die NGK besig is om weg te beweeg van die gereformeerde standpunt oor die Bybel as die geïnspireerde, duidelike, genoegsame en onfeilbare Woord van God.
Die NGK se algemene sinode het vroeër die maand 'n besluit aanvaar waarvolgens daar ruimte is vir verskillende standpunte oor verhoudings tussen mense van dieselfde geslag.
Die APK voel dié besluit is gegrond op 'n postmoderne, humanistiese standpunt en nie op die tradisioneel gereformeerde standpunt van die NGK nie.
"Die skryf van 'n formulier vir die voltrekking van burgerlike verbintenisse, in weerwil van die NGK se eie besluit dat die Bybel die huwelik slegs as 'n lewenslange verbintenis tussen een man en een vrou definieer, onderstreep die waarneming dat 'n bepaalde, konteksgedrewe hermeneutiek in NGK-geledere die pas aangee," lui die verklaring.
Volgens ds. Nelis Janse van Rensburg, die voorsitter van die algemene sinodale moderamen, het die debat oor die verstaan van die Bybel in 'n "vasgelooptheid" vasgeval. Hy meen die debat vorder nie omdat die twee standpunte heeltemal onversoenbaar met mekaar is.
Die algemene sinode moedig kerkrade aan om by die bevestiging van ampsdraers, die lidmate se doop, belydenis, roeping, spiritualiteit en getuienis van leer en lewe; toegang tot die sakramente; integriteit van verhouding; en geskiktheid vir die spesifieke rol in ag te neem ongeag ras, geslag, klas of seksuele oriëntasie. Dieselfde geld vir die legitimasie van teologiese studente.
Die APK meen dié besluit plaas opnuut spanning op die NGK en APK se verhouding. "Ons roep die NG Kerk op om sigself van hierdie heillose weg te bekeer en moedig behoudende lidmate van die kerk aan om hul gewete slegs deur die Skrif te laat verbind."
Daar is geen salf meer te smeer aan die NGK nie. Irrelevante kerk geword omdat hulle hul eie fondasies gaan stukkend kap het.
En so keer die hoer se dogters terug na hulle moeder(Rome).
Ongelukkig verdraai elkeen die Bybel en wat daarin geskrywe staan om sy/haar verkeerde optrede, besluite en wat ookal die geval mag wees te regverdig. Nou spring die NGK op dieselfde "Band Wagon". Dit is jammer en teleurstellend.